КъалэныщIэхэр егъэнаIуэ
Илъэс къэси хуэдэу, УФ-м и Президент Путин Владимир дыгъэгъазэм и 3-м Урысей Федерацэм и Федеральнэ Зэхуэсым зыхуигъэзащ. Къэрал зыужьыныгъэм и унэтIыныгъэ куэд къыщыгъэнэIуа Зэрызыхуигъазэм щынэхъыщхьэхэм ящыщщ экономикэмрэ къэрал щIыб политикэмрэ епхахэр. Абыхэм къадэкIуэу абы къыщыгъэлъэгъуащ щIэныгъэмрэ егъэджэныгъэмрэ ехьэлIа Iуэхугъуэхэри.
Ди къэралым щекIуэкI демографие политикэм мыхьэнэшхуэ щызиIэхэм ящыщу Президентым къыхигъэщхьэхукIащ школ кIуэгъуэ ныбжьым щадэлажьэ IэнатIэр адэкIи егъэфIэкIуэн зэрыхуейр. Дэфтэрым зэрыщыжыIамкIэ, блэкIа илъэси 3-м къриубыдэу сабий садхэм кIуэну Iэмал ягъуэтащ иджыри цIыкIу мин 800-м щIигъум, ауэ а унэтIыныгъэр дяпэкIи гулъытэншэ ящIынукъым.
Сабий зэчиифIэхэр лъэпкъыр зэрыгушхуэ хъугъуэфIыгъуэу зэрыщытыр къыхигъэщу, Президентыр тепсэлъыхьыжащ Сочэ щыIэ «Сириус» ныбжьыщIэ центрым щекIуэкIа зэIущIэ хьэлэмэтым икIи жиIащ ипэжыпIэкIэ гупсысэ хьэлэмэт, мурад лъагэхэр зиIэ щIэблэ къэралым къызэритаджэр, абыхэм я ехъулIэныгъэхэм ар икъукIэ зэрыщыгуфIыкIыр. Егъэджэныгъэ-гъэсэныгъэ IэнатIэм пэрыт дэтхэнэми къытхуэгъэзащ абы и псалъэхэр: «Иджырей школакIуэм щIэныгъэ куу, творческэ зыужьыныгъэ лъагэ игъуэтын папщIэ, Iэмал псори етын хуейщ, ар зыщыпсэу щIыпIэмрэ къызыхэкIа унагъуэм ябгъэдэлъ мылъкумрэ емылъытауэ».
Зэрызыхуигъазэм увыпIэ хэха щеубыд егъэджэныгъэ IуэхущIапIэхэр къызыхуэтыншэу лэжьэн папщIэ, зыхуей-зыхуэныкъуэ техникэрэ IэмэпсымэхэмкIэ нэсу къызэгъэпэщыным. Президентым зэрыжиIамкIэ, еджапIэхэр, гъэсапIэхэр егъэфIэкIуэным, зэгъэпэщыжыным, щIэхэр ухуэным илъэс къакIуэ хухахынущ федеральнэ мылъкум щыщу сом мелард 50-м нэс. КъинэмыщIауэ, дэфтэрым къыщыгъэлъэгъуащ егъэджэныгъэм и фIагъым хэгъэхъуэнымкIэ, егъэджакIуэм и пщIэр жылагъуэм къыщыIэтынымкIэ, ныбжьыщIэхэм щIэныгъэ гуэдзэн егъэгъуэтынымкIэ, экономикэр зыхуэныкъуэ IэщIагъэлIхэр гъэхьэзырынымкIэ дяпэкIэ лэжьыпхъэхэр.
ЖыпIэнурамэ, УФ-м и Президентым УФ-м и Федеральнэ Зэхуэсым Зэрызыхуигъэзар ди дежкIэ мурадыщIэхэр дэзыгъэщI, лъагапIэщIэхэр зыIэрыдгъэхьэным дыкъыхуезыджэ дэфтэр нэхъыщхьэхэм ящыщщ. Апхуэдэу абы къыщыгъэлъэгъуа куэдым тетщIыхьынущ илъэсыщIэм щызыхуэдгъэувыжыну къалэнхэри.
ШЫБЗЫХЪУЭ Иннэ,
УФ-м егъэджэныгъэмкIэ щIыхь зиIэ и лэжьакIуэ, Нарткъалэ дэт курыт школ №2-м и унафэщI.
